Star Wars: Obi-Wan

Star Wars: Obi-Wan er et action-eventyrspill utviklet og utgitt av LucasArts for konsollen Xbox. Spillet ble utgitt den 19. desember 2001 og var en av de tidligste spillene utviklet for Xbox. Spilleren kan styre Obi-Wan Kenobi som en padawan. Handlingen finner sted ukene i forkant og under hendelsene i filmen Star Wars Episode I: Den skjulte trussel.

Star Wars: Obi-Wan fikk blandede anmeldelser. Nettsidene GameRankings og Metacritic ga spillet en score på henholdsvis 59,78% og 58/100. Etter utgivelsen var det også planer om å lage en versjon for Nintendo GameCube og Game Boy Advance, men disse ble kansellert på grunn av at anmeldelsene ikke var bra nok.

Handling 
En gruppe kriminelle kalt «Black Heth» angriper Obi-Wan på Coruscant, og forsøker å drepe ham. Obi-Wan rapporterer dette til Jedi Council, som informerer ham om at «Black Heth» den siste tiden har vokst i styrke. Black Heth har også skaffet seg store mengder våpen, og planlegger å destabilisere hele Coruscant. Jedi Council fastslår at de kommer fra en stamme kalt Jin'ha, som er en alt for primitiv rase til å produsere slike dødelige våpen selv. Så Jedi-mestrene Plo Koon og Eeth Koth får i oppdrag å besøke Jin`has hjemme-verden, Obredaan, for å undersøke situasjonen videre. Men romskipet som transporterer dem forsvinner, og Obi-Wan Kenobi akkompagnert av Qui-Gon Jinn, blir beordret til å gjennomføre resten av oppdraget.

Qui-Gon lokaliserer snart de to fangede Jediene. Obi-Wan oppdager et enormt gruve / raffineri-kompleks under Obredaan bygget for å behandle kortose, et spesielt mineral som kan brukes til å produsere våpen som er ideelle for å bekjempe Jediene. De får også øye på et romskip fra Trade Federation, som forlater Obredaan. Når representanter fra Føderasjonen nekter for å vite noe som helst om Jin'has aktiviteter, får Qui-Gon og Obi-Wan et offisielt oppdrag om å møte med føderasjonens visekonge Nute Gunray og inspisere anleggene hans. Etter at de går om bord på visekongens romskip, blir Jediene plassert i et rom som sakte fylles opp med giftig gass. Samtidig som en gruppe droider ankommer, med ordre om å drepe Jediene. Qui-Gon gir lærlingen sin ordre om å sabotere romskipets kommunikasjon og deaktivere motorene, avskjære skipet fra resten av føderasjonsflåten og deretter tvinge skipet til å lande på den nærmeste planeten, Naboo.

Men etter å ha landet på Naboo, oppdager Jediene at Føderasjonen har satt i gang en fullskala-invasjon av planeten. Qui-Gon møter Jar Jar Binks, som tar dem med til sitt eget folk: Gungans. Men Gungans nekter å hjelpe dem, men de tillater at Jediene bruker ett av romskipene deres for å reise til Naboos hovedstad: Theed. Obi-Wan slåss seg gjennom invasjonsstyrkene og får tilgang til det kongelige palasset. En tjenestepike ved navn Asha hjelper ham med å omgå palassets sikkerhetssystem, og møte lederen av vakt-styrkene: Kaptein Panaka. Men dronning Padmé Amidala har blitt tatt til fange av Føderasjonen, som krever at dronningen skal signere en traktat som legitimerer deres invasjon.

Qui-Gon og Obi-Wan kommer seg vekk fra Naboo sammen med dronningen, og reiser til Tatooine for å lete etter reservedeler for å fikse det skadede romskipet deres. Men en gruppe Tusken Raiders bortfører Amidala. Obi-Wan følger etter dem til en stor landsby og beseirer Raider-krigssjefen i hånd-til-hånd kamp. Raiders underkaster seg snart, og lar dem reise sin vei sammen med dronningen. På Coruscant beordrer Jedi Council, mot Qui-Gons ønsker, at han og Obi-Wan skal returnere til Theed og beskytte Amidala - frem til de kan identifisere en Sith-kriger som tidligere angrep dem på Tatooine. Obi-Wan møter også Asha, som har overtatt kommandoen over planetens motstandsstyrker, og ber ham om å frigjøre en gruppe piloter som blir holdt i et provisorisk fengsel.

Referanser

Eksterne lenker 
 

Obi-Wan
Xbox-spill
Videospill utviklet av LucasArts
Videospill fra 2001
Videospill utviklet i USA